પદ્મપુરાણની રંભાની જેમ હરિવંશ મહાપુરાણની પદ્માવતી પણ પતિ પ્રાપ્ત કરવાની વિદ્યા જાણતી હતી. એ વિદ્યા ચંદ્રાવતી અને ગુણવતીને આપતી વખતે પદ્માવતીએ કહ્યુંઃ ‘પૂર્વકાળમાં મારી સેવાચાકરીથી સંતોષ પામેલા દુર્વાસા ઋષિએ મને આ વિદ્યા દીધી છે. આ વિદ્યાની સાથે જ અખંડ સૌભાગ્ય અને હંમેશાં કુમારી રહેવાનું વરદાન પણ આપ્યું છે. તેમણે એ પણ કહ્યું કે, તમે દેવતા, દાનવ અને યક્ષોમાંથી જેનું ચિંતન કરશો તે તમારો પતિ થશે. તમે બન્ને આ વિદ્યા ગ્રહણ કરો. આ વિદ્યા રતિને માટે તરત જ મનોવાંછિત પતિને લાવી દે છે. સાથે જ સૌભાગ્ય પ્રદાન કરે છે.